## Justícia aprova l’orde que regula els horaris d’espectacles públics, activitats recreatives i socioculturals, i locals d’oci

*** La consellera de Justícia i Interior, Elisa Núñez, destaca la importància que “hi haja una ordenació raonable sobre les activitats dedicades a l’oci, perquè siguen compatibles amb el dret al descans dels veïns”
* Demana als ajuntaments “el màxim rigor i col·laboració en temes com ara les terrasses i els espectacles que se celebren en la via pública, que formen part de les seues competències”**

La Comissió d’Espectacles Públics, Activitats Recreatives i Activitats Socioculturals de la Comunitat Valenciana, de la Conselleria de Justícia i Interior, ha aprovat l’orde per la qual es regulen els horaris d’espectacles públics, activitats recreatives, activitats socioculturals i establiments públics per a l’any 2024, inclosos en l’àmbit d’aplicació de la Llei 14/2010, de 3 de desembre, i la seua normativa de desenvolupament.

La consellera de Justícia i Interior, Elisa Núñez, ha destacat la importància que “hi haja una ordenació raonable sobre les activitats dedicades a l’oci, ja que formen part d’un sector econòmic que dona treball a moltes persones, perquè siguen compatibles amb el respecte que cal al dret al descans dels veïns dels locals on es desenvolupen estes activitats i espectacles”.

Elisa Núñez ha demanat als ajuntaments “el màxim rigor i la col·laboració en el marc de les seues competències”, perquè també “tenen un paper molt important, especialment en el tema de les terrasses i en aquells espectacles que se celebren en la via pública”.

**Competències dels ajuntaments**

La competència per a la determinació dels horaris de les terrasses correspondrà als respectius ajuntaments. En este sentit, les terrasses en via pública autoritzades als establiments tindran un horari màxim delimitat per l’horari oficial d’obertura i tancament del local del qual depenguen.

A més, segons la normativa, amb caràcter excepcional els ajuntaments podran, per a tot el seu terme municipal o per a zones concretes, autoritzar l’ampliació en una hora més de l’horari general establit en esta orde quan per les peculiaritats de les poblacions, les festes locals o patronals, l’afluència turística, les condicions d’insonorització i el control de la contaminació acústica, o la duració dels espectacles, ho consideren així.

Esta ampliació podrà ser considerada, molt especialment, les vespres dels dies grans de les festivitats de Sant Josep (Falles), Sant Joan i La Magdalena, atesa la transcendència sociocultural d’estes celebracions. En este sentit, les organitzacions i entitats interessades podran sol·licitar l’ampliació horària per a estos dies, i serà facultat de l’ajuntament la concessió.

L’horari dels establiments que se situen en domini públic maritimoterrestre, incloent-hi els situats en zona portuària, les activitats dels quals siguen les d’hostaleria i restauració, podran tindre un horari d’obertura i tancament fixat entre les 10.00 i les 03.00 hores, sempre que l’ajuntament així ho considere mitjançant declaració expressa. Esta resolució haurà de ser comunicada a la Conselleria.

L’horari de celebració de bous al carrer serà el que es determine en la resolució de l’autorització.

**Horaris d’obertura i tancament dels establiments**

Els horaris segons classe d’espectacles i establiments són els següents:

- Obertura 10.00 hores i tancament després de la fi de l’última sessió, que com a màxim començarà a les 01.05 hores: espectacles cinematogràfics, teatres, amfiteatres, auditoris, sales multifuncionals, espectacles circenses, sales d’arts escèniques i sales de concerts.  
- Obertura 12.00 hores i tancament 03.30 hores: cafés teatre, cafés concert, cafés cantant, pubs i karaokes, i establiments d’exhibicions de contingut eròtic.  
- Obertura 08.00 hores i tancament 01.00 hores: salons recreatius de màquines tipus A.  
- Obertura 09.00 hores i tancament 01.00 hores: espectacles taurins, sales de conferències, museus i sales d’exposicions, corrals de prova, pistes de patinatge, parcs d’atraccions, parcs temàtics, establiments de jocs d’estratègia amb armes simulades, jocs d’escapada i sales socioculturals.  
- Obertura 09.00 hores i tancament 24.00 hores: parcs aquàtics i ludoteques.  
- Obertura 10.00 hores i tancament 24.00 hores: escoles taurines, salons ‘ciber’ i similars.  
- Obertura 10.00 hores i tancament 01.00 hores: activitats recreatives (pistes de bitlles i billars).  
- Obertura 06.30 hores i tancament 01.00 hores: pavellons esportius, camps d’esport i estadis, piscines esportives, piscines d’esbarjo o polivalents. Com a excepció a este horari general, els gimnasos oberts a la pública concurrència, quan estiga acreditada la insonorització que calga del local d’acord amb la normativa sectorial en vigor, podran obrir a les 06.00 hores.  
- Obertura 17.00 hores i tancament 07.30 hores: sales de festa, discoteques i sales de ball.  
- Obertura 06.00 hores i tancament 01.30 hores: cibercafés, restaurants, cafés, bars i cafeteries.  
- Obertura 08.00 hores i tancament 03.00 hores: restaurants, cafés, bars i cafeteries que es puguen situar en establiments considerats com a botigues de conveniència d’acord amb la regulació actualment vigent.  
- Obertura 10.00 hores i tancament a les 03.30 hores: salons de banquets.  
- Obertura 09.00 hores i tancament 22.00 hores: zoològics, aquaris, safaris parc.  
- Obertura 09.00 hores i tancament 02.30 hores: sales polivalents.  
- Obertura 12.00 hores i tancament 02.30 hores: salons-‘lounge’.

Els espectacles, els establiments públics i les activitats recreatives i socioculturals, inclosos en l’àmbit d’aplicació d’esta orde, podran prolongar l’horari de tancament en seixanta minuts en les dates següents:

- Dia 5 de gener, Nit de Reis.  
- Dia 8 d’octubre, vespra del Dia de la Comunitat Valenciana, 9 d’Octubre.  
- Dia 24 de desembre, Nit de Nadal.  
- Dia 31 d’octubre, vespra del dia 1 de novembre.

Els salons de joc, dedicats específicament a l’explotació de màquines de tipus B o recreatives amb premi, tindran un horari comprés entre les 10.00 i les 03.00 hores de l’endemà. No obstant això, els divendres, els dissabtes, els diumenges, els festius i les vespres de festius, així com durant els mesos de juliol, agost i setembre, l’horari de tancament podrà ampliar-se fins a les 04.00 hores.

L’orde també regula altres qüestions com ara l’antelació amb què els establiments hauran d’estar oberts abans que comencen els espectacles públics.

Fecha: 13/11/2023